आयरल्यान्ड उल्भ्सद्वारा नेपाल ‘ए’ लाई फेरि विशाल लक्ष्य
पिटर मुर र निल रकको अर्धशतकमा आयरल्यान्ड उल्भ्स (ए) ले शनिबार दोस्रो ट्वान्टी २० क्रिकेटमा नेपाल ‘ए’ लाई विशाल लक्ष्य दिएको छ । टस हारेपछि ब्याटिङमा आएको आयरल्यान्ड ‘ए’ ले निर्धारित २० ओभरमा ६ विकेट गुमाई २ सय २४ रन बनायो ।
काठमाडौँ — पिटर मुर र निल रकको अर्धशतकमा आयरल्यान्ड उल्भ्स (ए) ले शनिबार दोस्रो ट्वान्टी २० क्रिकेटमा नेपाल ‘ए’ लाई विशाल लक्ष्य दिएको छ । टस हारेपछि ब्याटिङमा आएको आयरल्यान्ड ‘ए’ ले निर्धारित २० ओभरमा ६ विकेट गुमाई २ सय २४ रन बनायो ।मुरले २१ र कप्तान रकले २६ बलमा अर्धशतक पूरा गरेपछि आयरल्यान्ड उल्भसले त्रिवि क्रिकेट मैदानमा लगातार दोस्रो खेलमा विशाल स्कोर बनाएको हो । पहिलो खेलमा पनि आयरल्यान्ड उल्भसले २ सय २२ रन बनाएको थियो ।शुक्रबार पहिलो खेलमा पनि ४९ रन बनाएका मुरले कुल ६५ रन बनाए । जिम्बावे र आयरल्यान्ड दुवैबाट टेस्ट खेलिसकेका मुरले २६ बल खेली ३ चौका र ७ छक्का प्रहार गरे ।ओपनरद्धय जेम्स म्याकलमले १३ बलमा ३ चौका र २ छक्का प्रहार गर्दै २६ र रस एडेयरले २० बलमा समान १ चौका र छक्कासहित १७ रन बनाए । स्टेफन डहनी ४, केड केरमाइकल १, ग्यारेथ डेलानी १० रनमा आउट भएका थिए ।रक ७१ रनमा अविजित रहे । अन्तिम ओभरमा विपिन खत्रीको बलमा ३ छक्का प्रहार गरेका रकले कुल ३४ बल खेली १ चौका र ७ छक्का प्रहार गरे । अर्का अविजित ब्याटर फिओन हृयान्डले ११ बल खेली २ छक्कासहित १९ रन बनाए । यी दुईले २६ बलमा ७७ रनको अविजित साझेदारी गरे । आयरल्यान्डले अन्तिम १० ओभरमा १ सय ३२ रन जोडेको थियो ।नेपालबाट सागर ढकालले ३ विकेट लिए । देब्रेहाते स्पिनर उनले ४ ओभरमा ३३ रन खर्चे । कमलसिंह ऐरी र पवन सर्राफले १–१ विकेट लिए । पहिलो खेल खेलेको नेपाली टोलीबाट पवन सर्राफ र विपिन खत्रीलाई हेमन्त धामी र अर्जुन घर्तीको स्थानमा ल्याइएको छ ।आयरल्यान्ड उल्भ्स पहिलो खेल २१ रनले जितेर तीन खेलको शृंखलामा अगाडि छ । 